**Potrebne intervencije u propisima**

**Zakon o državnom premjeru i katastru**

Član 1

U Zakonu o državnom premjeru i katastru nepokretnosti ("Službeni list RCG", br. 29/07, "Službeni list CG", br. 73/10, 32/11, 40/11, 43/15, 37/17, 37/17, 17/18 i 084/24) u članu 137 poslije stava 5 dodaje se novi stav koji glasi:

„Izuzetno od stava 5 ovog člana, poslove utvrđivanja i sprovođenja promjena u prostoru nastalih rušenjem objekta obavlja organ uprave po službenoj dužnosti, bez angažovanja geodetske agencije, a na osnovu zapisnika lokalnog poreskog inspektora u roku od 30 danaod dana podošenja zapisnika“.

Obrazloženje

Članom 137 važećeg Zakona o državnom premjeru i katastru definisane su pitanja u vezi promjena u prostoru koje se utvrđuju i sprovode u bazi podataka Katastra, kao i nadležnosti za sprovođenje navedenih poslova.

Kako katastar nepokretnosti često sadrži podatke o nepokretnostima/objektima koji ne postoje na terenu, odnosno koji su srušeni, posledično je pogrešno utvrđeno činjenično stanje u poreskim rješenjima, imajući u vidu da lokalni poreski organi donosi poreska rješenja na osnovu podataka o nepokretnostima iz Uprave za nekretnine. U velikom broju takvih slučajeva, stranka izjavljuje žalbu, odnosno tužbu preko određenih kvalifikovanih punomoćnika – advokata i advokatskih kancelarija. Ako je žalba ili tužba usvojena i prvobitna poreska obaveza umanjena, dosuđuje im se puni iznos troškova postupka prema Advokatskoj tarifi, koji u prosjeku iznose od 500,00€ pa do 4.000,00€.

Kako bi se smanjila mogućnost za podnošenje žalbi na rješenja kojima se utvrđuje poreska obaveza za plaćanje poreza na nepokretnosti koje ne postoje na terenu, ovom odredbom se predlaže da poslove utvrđivanja i provođenja u bazu podataka tih promjena sprovodi organ državne uprave nadležan za poslove državnog premjera i katastra, a na osnovu zapisnika lokalnog poreskog inspektora u roku od 30 dana od dana podnošenja zapisnika.

Na ovakav način se doprinosi unapređenju tačnosti baze podataka u katastru nepokretnosti i usaglašavanju stvarnog stanja na terenu sa stanjem u evidenciji Uprave za nekretnine. Kako je Zakonom o porezu na nepokretnosti propisano da je obveznik poreza na nepokretnosti vlasnik nepokretnosti upisan u katastru nepokretnosti, ovom odredbom se direktno doprinosi povećanju tačnosti poreskih rješenja i smanjuje mogućnosti za podnošenje žalbi zbog propusta u javnim evidencijama, bez naknadnih troškova poreskog obveznika.